Οι τρεις μέρες του κόνδορα

***Οι τρεις μέρες του κόνδορα*** () είναι πολιτικό θρίλερ αμερικανικής παραγωγής του 1975 σε σκηνοθεσία του Σίντνεϊ Πόλακ και σενάριο των Ντέιβιντ Ρέιφιλ και Λορένζο Σιμπλ Τζ. βασισμένο στην νουβέλα του 1974 "Έξι μέρες του Κόνδορα" του Τζέιμς Γκρέιντι. Πρωταγωνιστούν οι Ρόμπερτ Ρέντφορντ, Φέι Ντάναγουει, Κλιφ Ρόμπερτσον και ο Μαξ φον Σίντοφ. Η ταινία ήταν υποψήφια για Όσκαρ Καλύτερου μοντάζ και Χρυσής Σφαίρας Καλύτερου Α'
γυναικείου ρόλου σε δραματική ταινία.

## Πλοκή
Ο Τζο Τέρνερ είναι ένας βιβλιοφάγος αναλυτής της CIA, με την κωδική ονομασία «Κόνδορας», ο οποίος εργάζεται στην Αμερικανική Λογοτεχνική Ιστορική Εταιρεία στη Νέα Υόρκη, η οποία στην πραγματικότητα είναι ένα μυστικό γραφείο της CIA. Τα μέλη του προσωπικού εξετάζουν βιβλία, εφημερίδες και περιοδικά από όλο τον κόσμο για να τα συγκρίνουν με πραγματικές επιχειρήσεις ή για να βρουν ιδέες. Ο Τέρνερ υποβάλλει μια αναφορά στα κεντρικά γραφεία της CIA για ένα θρίλερ με παράξενα στοιχεία πλοκής που έχει μεταφραστεί σε πολλές γλώσσες παρά τις κακές πωλήσεις.

Καθώς ο Τέρνερ φεύγει από μια πίσω πόρτα για να πάρει γεύματα για το προσωπικό, ένοπλοι άνδρες μπαίνουν στο γραφείο και δολοφονούν τους άλλους υπαλλήλους εκεί. Επιστρέφοντας βρίσκει τους συναδέλφους του νεκρούς, σοκαρισμένος 
αρπάζει ένα όπλο και βγαίνει από το κτίριο. 

Λίγο αργότερα επικοινωνεί με τα κεντρικά γραφεία της CIA στη Νέα Υόρκη στο Παγκόσμιο Κέντρο Εμπορίου από έναν τηλεφωνικό θάλαμο όπου του δίνονται οδηγίες να συναντήσει τον Γουίκς, τον επικεφαλής του τμήματός του, ο οποίος θα τον μεταφέρει σε ασφαλές μέρος. Ο Τέρνερ επιμένει να φέρει ο Γουίκς κάποιον γνωστό του, καθώς δεν έχει γνωρίσει ποτέ τον επικεφαλής του τμήματός του. Ο Γουίκς φέρνει τελικά τον Σαμ Μπάρμπερ, έναν φίλο του Τέρνερ από το κολέγιο, ο οποίος είναι επίσης υπάλληλος της CIA που όμως δεν εργάζεται στο πεδίο. Το ραντεβού αποδεικνύεται ότι είναι παγίδα και ο Γουίκς επιχειρεί να σκοτώσει τον Τέρνερ, ο οποίος τον τραυματίζει πριν δραπετεύσει. Ο Γουίκς σκοτώνει τον Μπάρμπερ στην συνέχεια για να μην  αφήσει έναν μάρτυρα και κατηγορεί τον Τέρνερ για τους δύο πυροβολισμούς. Αργότερα, ο Γουίκς σκοτώνεται από έναν ένοπλο στο δωμάτιο του νοσοκομείου όπου βρίσκεται.

Ο Τέρνερ συναντά μια γυναίκα ονόματι Κάθι Χέιλ και την αναγκάζει να τον πάει στο διαμέρισμά της με χρήση του όπλου του. Κρατά την Χέιλ όμηρο ενώ προσπαθεί να καταλάβει τι συμβαίνει. Η Χέιλ σιγά σιγά αρχίζει να εμπιστεύεται τον Τέρνερ και γίνονται εραστές. Ο Τέρνερ επισκέπτεται το διαμέρισμα του Σαμ όπου συναντά τον Ζουμπέρ, έναν Ευρωπαίο επαγγελματία δολοφόνο που ηγήθηκε της σφαγής των συναδέλφων του Τέρνερ και είχε αποσυνδέσει τον Γουίκς από τη μηχανική υποστήριξη στο νοσοκομείο. Έξω από το κτίριο, ο Ζουμπέρ προσπαθεί να πυροβολήσει τον Τέρνερ, ο οποίος καταφέρνει να δραπετεύσει. Ωστόσο ο Ζουμπέρ ανακαλύπτει το κρησφύγετο του Τέρνερ εντοπίζοντας την πινακίδα κυκλοφορίας του αυτοκινήτου της Κάθι και το επόμενο πρωί, ένας εκτελεστής μεταμφιεσμένος σε ταχυδρόμο φτάνει στο διαμέρισμα της Χέιλ, αλλά ο Τέρνερ καταφέρνει να παλέψει μαζί του και να τον σκοτώσει.

Μη μπορώντας πλέον να εμπιστευτεί κανέναν, ο Τέρνερ παίζει το παιχνίδι της γάτας με το ποντίκι με τον Χίγκινς, τον αναπληρωτή διευθυντή του τμήματος της CIA στη Νέα Υόρκη. Με τη βοήθεια της Χέιλ, ο Τέρνερ απαγάγει τον Χίγκινς, ο οποίος αναγνωρίζει τον Ζουμπέρ ως έναν ανεξάρτητο δολοφόνο που έχει αναλάβει αποστολές για τη CIA. Όταν απελευθερώνεται και επιστρέφει στο γραφείο του, ο Χίγκινς ανακαλύπτει ότι ο «ταχυδρόμος» που επιτέθηκε στον Τέρνερ συνεργάστηκε με τον Ζουμπέρ σε μια προηγούμενη επιχείρηση και ότι ο αξιωματικός της CIA ήταν ο Γουίκς.

Αφού εντοπίσει ένα κλειδί ξενοδοχείου που βρήκε στον ταχυδρόμο, ο Τέρνερ ανακαλύπτει την τοποθεσία του Ζουμπέρ και χρησιμοποιώντας ένα φορητό τηλέφωνο που έκλεψε από ένα φορτηγό τηλεφωνικής εταιρείας, ο Τέρνερ μπαίνει κρυφά στο τηλεφωνικό κέντρο του ξενοδοχείου και καταφέρνει να εντοπίσει μια τηλεφωνική κλήση από τον Ζουμπέρ και να μάθει το όνομα και τη διεύθυνση του Λέοναρντ Άτγουντ, Αναπληρωτή Διευθυντή Επιχειρήσεων της CIA για τη Μέση Ανατολή. Αντιμετωπίζοντας τον Άτγουντ υπό την απειλή όπλου στην έπαυλή του κοντά στην Ουάσινγκτον, ο Τέρνερ υπονοεί ότι η δική του αρχική αναφορά που κατατέθηκε στα κεντρικά γραφεία της CIA είχε αποκαλύψει μια αθέμιτη επιχείρηση της CIA για την κατάληψη πετρελαϊκού κοιτάσματος στη Μέση Ανατολή. Φοβούμενος την αποκάλυψή της, ο Άτγουντ είχε διατάξει ιδιωτικά την εξάλειψη του τμήματος του Τέρνερ.

Καθώς ο Άτγουντ το επιβεβαιώνει αυτό, ο Ζουμπέρ μπαίνει και τον σκοτώνει απροσδόκητα, προσποιούμενος την αυτοκτονία. Οι ανώτεροι του Άτγουντ είχαν προσλάβει τον Ζουμπέρ για να εξοντώσει κάποιον που επρόκειτο να γίνει εξιλαστήριο θύμα, παρακάμπτοντας την αρχική σύμβαση του Άτγουντ με τον Ζουμπέρ να σκοτώσει τον Τέρνερ. Ο Ζουμπέρ προτείνει στον πολυμήχανο Τέρνερ να εγκαταλείψει τη χώρα και μάλιστα να γίνει ο ίδιος δολοφόνος. Ο Τέρνερ απορρίπτει την πρόταση, αλλά λαμβάνει υπόψη την προειδοποίηση του Ζουμπέρ ότι η CIA θα προσπαθήσει να τον εξοντώσει πιθανώς παγιδεύοντάς τον μέσω μιας έμπιστης γνωριμίας.

Πίσω στη Νέα Υόρκη, ο Τέρνερ πηγαίνει σε ένα ραντεβού με τον Χίγκινς κοντά στην Times Square. Ο Χίγκινς περιγράφει το σχέδιο για την πετρελαιοπηγή ως ένα «παιχνίδι» έκτακτης ανάγκης που σχεδιάστηκε εντός της CIA χωρίς την έγκριση άνωθεν. Υπερασπίζεται το έργο, υπονοώντας ότι όταν οι ελλείψεις πετρελαίου προκαλέσουν μια μεγάλη οικονομική κρίση, ο αμερικανικός λαός θα δεχτεί οποιαδήποτε μέτρα για να διατηρήσει την άνετη ζωή του. Στη συνέχεια, ο Τέρνερ αποκαλύπτει ότι έχει δώσει όλες τις λεπτομέρειες στους New York Times. Ο Χίγκινς απαντά ότι ο Τέρνερ πρόκειται να γίνει ένας πολύ μοναχικός άνθρωπος και αμφισβητεί αν η καταγγελία θα δημοσιευτεί πραγματικά. «Θα το κάνουν», απαντά προκλητικά ο Τέρνερ. Καθώς ο «Κόνδορας» απομακρύνεται, ο Χίγκινς φωνάζει πίσω του «Πώς το ξέρεις;»

## Διανομή ρόλων
*Ρόμπερτ Ρέντφορντ ως Τζο Τάρνερ
*Φέι Ντάναγουει ως Κάθυ Χέιλ
*Κλιφ Ρόμπερτσον ως Χιγκίνς
*Μαξ φον Σίντοφ ως Ζουμπέρ
*Τζον Χάουσμαν ως Γουεμπάς
*Άντισον Πάουελ ως Λεόναρντ Άτγουντ
*Τίνα Τσεν ως Τζάνις Τσόνγκ
*Μάικλ Κέιν ως  Γουίκς

## Υποδοχή
### Κριτικές
Ο κριτικός κινηματογράφου Ρότζερ Έμπερτ έδωσε στην ταινία 3 από τα 4 αστέρια του, σημειώνοντας «Οι Τρεις Μέρες του Κόνδορα» είναι ένα καλοφτιαγμένο θρίλερ, έντονο και συναρπαστικό, και ταυτόχρονα τρομακτικό πράγμα, που σε αυτούς τους μήνες μετά από το Σκάνδαλο Γουώτεργκειτ, είναι το γεγόνος ότι είναι πάρα πολύ πιστευτό. Οι συνωμοσίες που αφορούσαν  τις δολοφονίες  από ομοσπονδιακές υπηρεσίες βρίσκονταν σε ασαφείς δημοσιεύσεις της άκρας αριστεράς. Τώρα είναι φανταχτερές και διασκεδαστικές με τον Ρόμπερτ Ρέντφορντ και την Φέι Νταναγουέι. Πόσο σύντομα θα συνηθίσουμε στις πιο καταθλιπτικές δυνατότητες σχετικά με την κυβέρνησή μας, και πόσο σύντομα κι εμείς εμπορευόμαστε  σε αυτές. Τα αστέρια του Χόλυγουντ κάποτε έπαιζαν καουμπόηδες και στρατηγούς. Τώρα είναι μισθοφόροι δολοφόνοι ή στόχοι.

Στην ιστοσελίδα κριτικών Rotten Tomatoes, έχει βαθμολογία θετικής έγκρισης σε ποσοστό 86%, με βάση 45 κριτικές και μέση βαθμολογία 7/ 10.

## Παραπομπές


## Εξωτερικοί σύνδεσμοι
*  

Κατηγορία:Αμερικανικές ταινίες της δεκαετίας 1970
Κατηγορία:Αμερικανικές πολιτικές θρίλερ ταινίες
Κατηγορία:Ταινίες γυρισμένες στην Ουάσινγκτον
Κατηγορία:Ταινίες σε σκηνοθεσία Σίντνεϊ Πόλακ
Κατηγορία:Ταινίες του 1975
Κατηγορία:Αγγλόφωνες ταινίες
Κατηγορία:Ταινίες σε παραγωγή Ντίνο ντε Λαουρέντις
Κατηγορία:Ταινίες παραγωγής Paramount Pictures
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες τοποθετημένες στην Ουάσινγκτον, Π.Κ.